1. nap : Nagyvárad-Kolozsvár 

Végre elérkezett a nap, amikor Erdélybe indultunk. Már sokat hallottunk Erdélyről, hiszen tanáraink előkészítő órákat tartottak nekünk. Mi is feladatokat kaptunk, és sok mindenből felkészültünk az internet és útikönyvek segítségével. 
Korán indultunk. Szüleink elkísértek minket hajnalban a buszhoz. Búcsút vettünk, majd elkezdődött a nagy utazás. Első állomásunk a határ átlépése után Nagyvárad volt. A buszsofőr bácsi nehezen talált parkolóhelyet. Végre kiszálltunk a buszból, és hosszú séta után elérkeztünk az Ady múzeumig, melyet Ady Endre kedvenc kávézójából alakítottak ki. Ott a vezető sok érdekességet mesélt nekünk a költőről. A múzeum előtt áll a költő szobra, amelyet megkoszorúztunk. Ezután a római katolikus bazilikához sétáltunk. Sajnos nem tudtunk bemenni a hatalmas épületbe. A parkban megnéztük Szent László szobrát. Fényképeket készítettünk, majd visszasétáltunk a buszhoz. Nagyvárad sétáló utcája szép. Sokan üldögéltek a szórakozóhelyeken. Több épületet renováltak éppen. Tanáraink elmondták, hogy a régi házak még a trianoni szerződés előtt épültek. A buszban ebédeltünk. Út közben megfigyeltük, hogy a természet előrébb jár, mint nálunk. A kertekben is sokkal nagyobb a vetemény. 
Elérkeztünk a Tordai hasadékhoz, amelynek mondáját és valós történetét is felolvasták társaink. Csodálatos látványban volt részünk.
[bookmark: _GoBack]Délután érkeztünk Kolozsvárra. A buszban Kolozsvárhoz kapcsolódó dalokat tanultunk: Kolozsváros olyan város, és a Szép város Kolozsvár kezdetűket. Itt is nehezen tudtunk parkolót találni. A buszról leszállva először Mátyás király hatalmas szobrát néztük meg. Tanáraink elmondták, hogy régen kordonnal vették körül a szobrot, és éveken keresztül nem is lehetett megközelíteni, mert a tér fel volt túrva. Nagyon tetszett a Fadrusz János által készített hatalmas szobor. Koszorúztunk, énekeltünk, fényképeket készítettünk. Ezután bementünk a Szent Mihály templomba. Gyönyörű volt a templom, benn éppen mise volt. Innen elsétáltunk Mátyás király szülőházához, mely a város legrégebbi épülete. A falon lévő angol nyelvű táblán azt olvastuk, hogy Mátyás király román volt. Ezen kicsit meglepődtünk, mert Hunyadi János származásáról többféle elképzelést is tanultunk, de azt, hogy román lett volna nem. A felesége sem volt román származású. 
Ezután tovább indultunk Sóváradra, városunk testvértelepülésére. Vendéglátóink finom vacsorával vártak bennünket.  Majd elfoglaltuk szálláshelyeinket.  A csoport egyik fele Sóváradon, a másik fele Szovátán kapott szállást. Vendéglátóinkkal még egy nagy sétát tettünk a Medve tó körül. Közben ismerkedtünk az új környezettel és persze a helyi diákokkal.
